سابق جج رانا شمیم کا بیانِ حلفی: 'تحقیقات نہ ہوئیں تو عدلیہ کی ساکھ پر سوال رہے گا'
جسٹس اطہر من اللہ نے صحافی انصار عباسی سے استفسار کیا کہ کیا ہماری عدالت کے ججز کسی سے ہدایت لیتے ہیں؟ کیا آپ نے اس بات کی تحقیق کی کہ بیان حلفی لندن میں کیوں نوٹرائز کرایا گیا؟ 
ویب ڈیسک — سماعت کے موقع پر کمرۂ عدالت میں اٹارنی جنرل خالد جاوید خان، رانا شمیم کے بیانِ حلفی کی خبر دینے والے صحافی انصار عباسی، اشاعتی ادارے کے سربراہ میر شکیل الرحمٰن اور ریذیڈنٹ ایڈیٹر عامر غوری موجود تھے۔ ​ عدالت کی جانب سے طلب کیے جانے کے باوجود سابق جج رانا شمیم پیش نہ ہوئے۔ البتہ ان کے صاحبزادے عدالت میں موجود تھے اور انہوں نے مؤقف اختیار کیا کہ والد کی طبیعت ٹھیک نہیں۔ واضح رہے کہ رانا شمیم نے 10 نومبر کو لندن کے اوتھ کمشنر کے روبرو ایک حلف نامے پر دستخط کیے تھے جس میں انہوں نے دعویٰ کیا تھا کہ سابق چیف جسٹس آف پاکستان جسٹس ثاقب نثار نواز شریف اور اُن کی صاحبزادی مریم نواز کی ضمانت رکوانے کے لیے اسلام آباد ہائی کورٹ پر اثر انداز ہوئے تھے۔ تاہم ثاقب نثار نے ان الزامات کی تردید کی ہے۔ رانا شمیم کے بیانِ حلفی کی خبر مقامی انگریزی اخبار 'دی نیوز' کے صحافی انصار عباسی نے پیر کو دی تھی جس پر اسلام آباد ہائی کورٹ نے اسی روز نوٹس لیتے ہوئے ابتدائی سماعت کی تھی۔ چیف جسٹس نے انصار عباسی سے استفسار کیا کہ یہ حلف نامہ تو جوڈیشل ریکارڈ کا بھی حصہ نہیں، چھ جولائی کو نواز شریف اور مریم نواز کو سزا ہوئی۔ 16 جولائی کو اپیلیں فائل ہوئیں، اس وقت میں اور جسٹس عامر فاروق اس وقت بیرونِ ملک چھٹی پر تھے۔ جسٹس محسن اختر کیانی اور جسٹس میاں گل حسن اورنگزیب کے سامنے کیس مقرر ہوا، اپیلوں کی پیروی خواجہ حارث کر رہے تھے، کیا آپ نے خواجہ حارث سے پوچھا کہ الیکشن سے پہلے کیس سماعت کے لیے مقرر کرنے کی انہوں نے کوئی درخواست کی تھی؟ چیف جسٹس نے کہا کہ ایک خیال ہے کہ یہ بیان حلفی جھوٹا ہے۔ اٹارنی جنرل صاحب بتائیں غلط بیانِ حلفی ہوا تو نتائج کیا ہوں گے؟ اس پر اٹارنی جنرل خالد جاوید نے کہا کہ یہ سیدھا سیدھا مجرمانہ فعل ہے۔ اپیلوں سے پہلے یہ سب کیسے ہوا اس کی ٹائمنگ دیکھنا ہو گی۔ اٹارنی جنرل نے نکتہ اٹھایا کہ چھ نومبر کو رانا شمیم کے بھائی فوت ہوئے اور 10 نومبر کو وہ لندن جا کر اپنا بیانِ حلفی ریکارڈ کرا رہے ہیں۔ عدالت نے سابق جج رانا شمیم کے عدالت میں نہ ہونے کا پوچھا جس پر ان کے بیٹے اور وکیل رانا احمد حسن نے عدالت کو بتایا کہ رانا شمیم آئندہ سماعت پر پیش ہوں گے۔ عدالت نے کہا کہ جمعے کو وہ لازمی پیش ہوں۔ دوران سماعت جسٹس اطہر من اللہ نے ریمارکس دیے کہ میری عدالت کے جج کے گھر یا چیمبر میں کوئی رسائی لے رہا ہے تو میں اس کا جواب دہ ہوں۔ اگر رانا شمیم یا انصار عباسی ثبوت لے آئیں تو میں سابق چیف جسٹس ثاقب نثار کے خلاف کارروائی کروں گا۔ اس موقع پر انصار عباسی نے کہا کہ میں نے بطور صحافی اپنی ذمہ داری پوری کی، جس پر چیف جسٹس نے کہا کہ کیا آپ صرف پیغام رساں ہیں؟ میر شکیل الرحمٰن بتائیں کیا گارڈین ایسی خبر چھاپے گا؟ اس پر انصار عباسی نے کہا کہ جو کچھ کیا میں نے کیا ہے، چیف ایڈیٹر اور ایڈیٹر کے خلاف کارروائی نہ کریں، میں نے جو کیا وہ عدالت کی عزت کے لیے کیا۔ اُس پر عدالت نے کہا کہ ہم نے آپ سے پوچھ کر کچھ نہیں کرنا، کیا یہ سب کورٹ کی عزت ہے آپ نے رجسٹرار سے بھی نہیں پوچھا؟ انصار عباسی نے کہا کہ میرے خلاف توہین عدالت کی کارروائی ضرور کریں لیکن الزامات کی انکوائری کرائیں۔ یہ الزامات سابق چیف جج کے سابق چیف جسٹس پر ہیں۔ انصار عباسی کے مؤقف پر عدالت نے کہا کہ آپ چیزوں کو سیاسی انداز میں نہ لیں۔ یہ الزامات اس ہائی کورٹ پر ہیں۔ الزام اپیلوں پر سماعت کرنے والے بنچ کے سربراہ پر ہیں۔ عدالت نے باقاعدہ توہینِ عدالت کی کارروائی شروع کرنے کا فیصلہ دیتے ہوئے میر شکیل الرحمٰن، انصار عباسی، عامر غوری اور سابق چیف جج گلگت بلتستان رانا شمیم کو باقاعدہ شوکاز نوٹس جاری کرتے ہوئے سات دن کے اندر تحریری جواب جمع کرانے کا حکم دیا۔ سماعت ملتوی ہونے کے بعد عدالتی احاطے میں میڈیا سے بات کرتے ہوئے انصار عباسی نے کہا کہ میں نے اپنی پیشہ ورانہ ذمے داری پوری کی، دونوں جج صاحبان سے باقاعدہ بات کی اور ان کی تصدیق کے بعد اس خبر کو رپورٹ کیا۔ انہوں نے اس بات پر بھی زور دیا کہ اس خبر کی اشاعت میں ان کا کوئی سیاسی مقصد نہیں۔ البتہ اگر کوئی سیاسی جماعت اسے عدالت میں لے کر جاتی ہے تو لے جائے لیکن ان کا اس میں کوئی مقصد نہیں۔ کمرۂ عدالت کے باہر میر شکیل الرحمٰن سے صحافیوں نے سوال کیے لیکن انہوں نے کسی بھی سوال کا جواب نہ دیا اور مسکراتے رہے۔